BGRIM ประเดิมซื้อ ”ลมเวียดนาม” 48MW จ่อลุยเพิ่มอีก 525MW ภายในปี 65
BGRIM เข้าซื้อโรงไฟฟ้าพลังงานลม ”เวียดนาม” กำลังผลิต 48MW ขณะที่ในปี 2565 เตรียมเข้าลงทุนเพิ่มเติมอีก 5-6 โครงการ กำลังผลิตรวมประมาณ 480-525 เมกะวัตต์
BGRIM เข้าซื้อโรงไฟฟ้าพลังงานลม ”เวียดนาม” กำลังผลิต 48MW ขณะที่ในปี 2565 เตรียมเข้าลงทุนเพิ่มเติมอีก 5-6 โครงการ กำลังการผลิตรวมประมาณ 480-525 เมกะวัตต์
17 พ.ย. 2564

ดร. ฮาราลด์ ลิงค์ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า เมื่อวันที่ 16 พฤศจิกายน 2564 บริษัท บี.กริม รีนิวเอเบิล เพาเวอร์ 1 จำกัด (บริษัทย่อยที่บริษัทถือหุ้นร้อยละ 100) ได้บรรลุผลสำเร็จตามเงื่อนไขบังคับก่อน (conditions precedent) ของสัญญาซื้อขายหุ้น (Share Purchase Agreement) กับ Mr. Nguyen Van Quan (ซึ่งคู่สัญญาดังกล่าวมิได้เป็นบุคคล ที่เกี่ยวโยงกันของบริษัทแต่อย่างใด) อย่างครบถ้วน และได้รับอนุญาตจากหน่วยงานกำกับดูแลที่เกี่ยวข้องของสาธารณรัฐสังคมนิยมเวียดนาม เพื่อการเข้าถือหุ้นจำนวนร้อยละ 80 ของหุ้นทั้งหมดใน Huong Hoa Holding Joint Stock Company  ภายใต้มูลค่าการซื้อขายรวมทั้งสิ้น 161,000,000,000 เวียดนามดอง (หรือประมาณ 7 ล้านดอลลาร์สรอ. (ณ วันที่ 16 พฤศจิกายน 2564))
ด้าน Huong Hoa Holding Joint Stock Company เป็นผู้ถือหุ้นร้อยละ 100 ในโครงการ Huong Hoa 1 ตั้งอยู่ที่ Huong Tan commune, Huong Hoa district, จังหวัด Quang Tri สาธารณรัฐสังคมนิยมเวียดนาม ซึ่งเป็นโครงการโรงไฟฟ้าพลังงานลม กำลังการผลิต 48 เมกะวัตต์ ภายใต้สัญญาซื้อขายไฟฟ้ากับการไฟฟ้า เวียดนาม (Electricity of Vietnam หรือ EVN) ในสาธารณรัฐสังคมนิยมเวียดนาม
ทั้งนี้ มีรายงานเพิ่มเติม อ้างอิงแหล่งข่าววงการพลังงานของเวียดนาม เปิดเผยว่า ขณะนี้ BGRIM อยู่ระหว่างพิจารณาเพื่อเข้าลงทุนโรงไฟฟ้าพลังงานลม ทั้งแบบ “บนฝั่ง” และ “ใกล้ชายฝั่ง” ในประเทศเวียดนาม อย่างต่อเนื่อง
โดยตั้งเป้าที่จะเข้าลงทุนเพิ่มเติมในอีก 5-6 โครงการ กำลังการผลิตรวมประมาณ 480-525 เมกะวัตต์ ภายในปีช่วงปีหน้า (2565) ซึ่งจะมีทั้งโครงการที่ดำเนินการจ่ายไฟฟ้าเข้าระบบเชิงพาณิชย์ (COD) แล้วบางส่วน อยู่ระหว่างการก่อสร้าง และอยู่ระหว่างเตรียมความพร้อมเพื่อดำเนินการ
หากมีความคืบหน้าเพิ่มเติม ทีมข่าว “ข่าวหุ้นธุรกิจออนไลน์” จะรายงานให้ทราบต่อไป